Blagajnica Općine maznula 26.000 eura. Načelnik: ‘Bio sam u šoku…’

Blagajnica i računovotkinja podravske općine optužena je da je maznula čak 26.000 eura krivotvoreći potpise načelnika.

Pema optužnici koju je protiv nje podigao Uskok, Mihaela (41) iz Koprivnice radila je kao stručna suradnica za računovodstvene poslove Jedinstvenog upravnog odjela Općine Gola te je bila zadužena za platni promet, likvidaturu, vođenja blagajne i knjigovodstva Općine i izradu naloga za podizanje novca.

“Sačinjavala je univerzalne naloge za plaćanje koje je supotpisivao načelnik Općine Stjepan Milinković temeljem kojih je s računa Općine podizala novčana sredstva, a to je činila i oponašajući potpis načelnika Općine”, ističe se u optužnici.

POMOĆ UMIROVLJENICIMA

Novac je uzimala i trošila za svoje potrebe, nakon čega je u blagajničkim izvještajima neistinito prikazivala da ih je položila u blagajnu Općine. Sve se događalo od siječnja 2017. do kolovoza 2020. godine.

“Potom je sačinjavala isplatnice kojima je oponašajući potpise „primatelja“ neistinito prikazivala da je komunalnim djelatnicima i osobi na stručnom osposobljavanju predala novac za nabavu goriva za radne strojeve, odnosno za isplatu novčane pomoći umirovljenicima”, tvrdi Uskok.

Načelnik Stjepan Milinković u istrazi je svjedočio kako je ostao šokiran kad je doznao da je krivotvorila njegov potpis na tim virmanima.

“U nju samu imao potpuno povjerenje te sam potpisivao sve što mi je donosila na potpis bez provjere. Tijekom vremena u kojem je ona bila službenica Općine, nije bilo nikakvog razloga da sumnjam u nju.

VRATILA NOVAC

Tek nakon što je otišla na porodiljni, utvrđen je nesrazmjer između uplata i isplata, pa smo to sve odlučili prijaviti policiji”, rekao je Milinković.

Bivša općinska blagajnica je u istrazi priznala sve što joj je stavljeno na teret. Uskok je otkrio i kako je 18. ožujka ove godine okrivljenica “izvršila uplatu novčanog iznosa od 26.000 eura u korist žiroračuna Općine Gola”. Dakle, vratila je cijeli iznos koji je ‘maznula’.

No, optužnica je svejedno podignuta pa će joj se uskoro suditi za počinjenje kaznenih djela zlouporabe položaja i ovlasti te krivotvorenja službenih dokumenata.

Objava Blagajnica Općine maznula 26.000 eura. Načelnik: ‘Bio sam u šoku…’ pojavila se prvi puta na Danica.hr.