Službenica podravske općine ‘maznula’ 134.000 eura

Uskok je pokrenuo istragu protiv žene (42) zbog sumnje u zlouporabu položaja i krivotvorenje isprave.

Riječ je o stručnoj suradnici za financije u Općini Sveti Đurđ kod Ludbrega. Nju se tereti da je s općinskog računa ‘maznula’ čak 134.000 eura. Bila je zadužena za računovodstvo i financije općinskog Dječjeg vrtića Suncokret koji je otvoren u studenom 2020. godine.

Upravo od studenoga 2020. do početka ove godine općinska je službenica činila protuzakonite isplate, navodi se u optužnici. Naloge za plaćanje za vrtić mogla je potpisivati jedino ravnateljica, ali općinarka je u više navrata krivotvorila njezin potpis.

Dječji vrtić Suncokret u Svetom Đurđu

Osim toga, u obrasce virmanskih naloga koje je ravnateljica prethodno već potpisala upisivala je svoje podatke i svoj račun kao primatelja. Koristila je okolnost da je ravnateljica trebala potpisivati veliki broj naloga.

“Pritom joj je davala na potpis veći broj virmana u kojima je naznačila svoj broj računa i kao svrhu plaćanja navela razne troškove uz pojašnjenje da se radi o plaćanjima osnovanim primateljima. Nakon toga je takve neosnovane virmanske naloge dostavljala na provedbu.

Na opisani način okrivljenica je neosnovanim isplatama s računa Dječjeg vrtića u korist svojeg privatnog računa protupravno stekla iznos od najmanje 134.410,58 eura, za koliko je oštetila vrtić”, zaključuje Uskok.

Objava Službenica podravske općine ‘maznula’ 134.000 eura pojavila se prvi puta na Danica.hr.